Komisijos reglamentas (EB) Nr. 1186/2002
2002 m. liepos 2 d.
iš dalies keičiantis Reglamentą (EB) Nr. 94/2002, nustatantį išsamias Tarybos reglamento (EB) Nr. 2826/2000 dėl žemės ūkio produktams skirtų informavimo ir skatinimo veiksmų vidaus rinkoje taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gruodžio 19 d. Tarybos reglamentą (EB) Nr. 2826/2000 dėl žemės ūkio produktams skirtų informavimo ir skatinimo veiksmų vidaus rinkoje [1], ypač į jo 12 straipsnį,
kadangi:
(1) Komisijos reglamente (EB) Nr. 94/2002 [2], su paskutiniais pakeitimais, padarytais Reglamentu (EB) Nr. 434/2002 [3], nustatomos Reglamento (EB) Nr. 2826/2000 taikymo taisykles.
(2) Reglamento (EB) Nr. 94/2002 7 straipsnyje pateikiama tam tikra informacija apie Komisijos atliekamo prekybos federacijų ir tarpsektorinių organizacijų sudarytų programų tikrinimo ir tvirtinimo tvarką.
(3) Reglamento (EB) Nr. 94/2002 8 straipsnyje pateikiama tam tikra informacija apie Komisijos atliekamo valstybių narių pateiktų programų tikrinimo ir tvirtinimo tvarką, kai taikomas Reglamento (EB) Nr. 2826/2000 7 straipsnis.
(4) Siekiant užtikrinti aiškumą ir teisines garantijas, reikėtų priimti nuostatą, numatančią, kad į pirmiau nurodytas procedūras būtų įtrauktas sprendimas, kurį turi priimti Komisija dėl programų, atitinkančių Reglamento (EB) Nr. 94/2002 III priede nurodyto numatomo biudžeto lėšų skyrimo sąlygas.
(5) Dėl to reikėtų atitinkamai pakeisti Reglamento (EB) Nr. 94/2002 7 straipsnio 3 dalį ir 8 straipsnį.
(6) Šiame reglamente numatytos priemonės atitinka nuomonę, pareikštą žemės ūkio produktų skatinimo vadybos komitetų jungtiniame posėdyje,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 94/2002 7 straipsnio 3 dalis pakeičiama taip:
"3. Patikrinusi Reglamento (EB) Nr. 2826/2000 6 straipsnio 3 dalyje minimame galutiniame sąraše minimas programas, pirmą kartą ne vėliau kaip 2002 m. rugpjūčio 14 d., o po to - ne vėliau kaip lapkričio 15 d., Komisija sprendžia, kurias programas ji gali iš dalies finansuoti šio reglamento III priede nurodyto numatomo biudžeto lėšomis.
Apie savo sprendimą Komisija informuoja Reglamento (EB) Nr. 2826/2000 13 straipsnyje numatytus jungtinius vadybos komitetus."
2 straipsnis
Reglamento (EB) Nr. 94/2002 8 straipsnio paskutinis sakinys pakeičiamas taip:
"Pirmą kartą ne vėliau kaip 2002 m. rugsėjo 30 d., o po to - ne vėliau kaip gruodžio 15 d., Komisija sprendžia, kurias programas ji gali iš dalies finansuoti šio reglamento III priede nurodyto numatomo biudžeto lėšomis.
Apie savo sprendimą Komisija informuoja jungtinius vadybos komitetus."
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. liepos 2 d.